钦定古今图书集成/明伦汇编/官常典/第299卷 > 崔洪
## 钦定古今图书集成/明伦汇编/官常典/第299卷 > 崔洪

按《晋书》本传，“洪字良伯，博陵安平人也。高祖寔，著名
汉代。父赞，魏吏部尚书、左仆射，以雅量见称。洪少以
清厉显名，骨鲠不同于物。人之有过，辄面折之，而退
无后言。武帝世，为御史，治书时，长乐冯恢父为弘农
太守，爱少子淑，欲以爵传之。恢父终，服阕，乃还乡里，
结草为庐，阳喑不能言，淑得袭爵。恢始仕为博士祭”
酒。散骑常侍翟婴荐恢高行迈俗，侔继古烈。洪奏恢
不敦儒素，令学生番直左右，虽有让侯微善，不得称
无伦辈，婴为浮华之目。遂免婴官。朝廷惮之。寻为尚
书左丞，时人为之语曰：“丛生棘刺，来自博陵，在南为
鹞，在北为鹰。”迁吏部尚书，举用甄明，门无私谒。荐雍
州刺史郄，诜代己为左丞。诜后纠洪，洪谓人曰：“我举
郄丞，而还奏我，是挽弩自射也。”诜闻曰：“昔赵宣子任
韩厥为司马，以军法戮宣子之仆。宣子谓诸大夫曰：
‘可贺我矣，我选厥也，任其事。崔侯为国举才，我以才
见用，惟官是视，各明至公，何故私言乃至此’？”洪闻其
言而重之。洪口不言货财，手不执珠玉。汝南王亮常
䜩公卿，以琉璃锺行酒。酒及洪，洪不执。亮问其故，对
曰：“虑有执玉不趋之义故尔。”然实乖其常性，故为诡
说。杨骏诛，洪与都水使者王佑亲，坐见黜。后为大司
农，卒于官。子廓，散骑常侍郎，亦以正直称。